जमशेदपुर : जमशेदपुर के एमजीएम थाना अंतर्गत आनंद बिहार कॉलोनी में गुरुवार सुबह बाइक सवार दो अपराधियों ने शिव कुमार प्रधान के घर के बाहर हवाई फायरिंग की. घटना की सूचना शिव कुमार ने एमजीएम पुलिस को दी. सूचना पाकर पुलिस मौके पर पहुंची और शिव कुमार के घर पर लगे सीसीटीवी कैमरे की जांच की. इधर जब पुलिस ने घटना स्थल की जांच की तो मौके से एक खोखा भी बरामद किया गया. घटना की जानकारी देते हुआ एसएसपी डॉ एम तमिल वानन ने बताया कि शिव कुमार पार्किंग का काम करते है. उनके द्वारा शिकायत की गई थी कि उनके घर के बाहर बाइक सवार दो युवकों ने हवाई फायरिंग की है. जब पुलिस मौके पर पहुंची तो मौके से पुलिस को एक खोखा मिला है. इधर जब पुलिस ने सीसीटीवी की जांच की तो पाया कि बाइक पर सवार दो युवक मौके पर पहुंचे और शिव कुमार के घर के बाहर थोड़ी देर खड़े रहे. सीसीटीवी में यह साफ नही दिख रहा है कि उन्होंने फायरिंग की या नही. फिर भी पुलिस मामले की जांच कर रही है. वहीं शिव कुमार के अनुसार ना तो उन्हे रंगदारी के लिए किसी का फोन आया है और ना ही उनकी किसी से दुश्मनी है. इस मामले में अभी तक प्राथमिकी दर्ज नहीं की गई है. पुलिस कार्रवाई कर रही है.